Lebertus, decanus, et universum Aurelianense capitulum, omnibus presentes litteras inspecturis salutem in Domino. Noverint universi quod cum esset contentio inter venerabilem patrem et dominum nostrum Manassem, Aurelianensem episcopum, ex una parte, et viros venerabiles abbatem et conventum Beati Benedicti Floriacensis, ex altera, super eo videlicet quod in capellis burgi Beati Benedicti, videlicet in capella Sancti Clementis, in capella Sancti Lazari, in capella Sancti Andreae, in capella Sancti Dionysii, et in capella etiam Sancte Scholastice, ad jura ecclesiastica admittebantur parochiani; tandem, mediantibus bonis viris, in hanc formam pacis amicabiliter convenerunt. Capellani siquidem predictarum capellarum sine calumnia et contradictione cujuslibet mulieris ad purificationem admittere, aquam benedictam et processiones more solito facere, festa et jejunia annuntiare, de deperditis vocare poterunt sed non excommunicare nisi de mandato presbyteri ecclesie parochialis Sancti videlicet Sebastiani, panem vero benedictum facere et cetera jura parochialia ad presbyterum parochie pertinebunt, parochiam autem in quinque festis inferius exprimendis ad parochialem ecclesiam accedere tenebuntur, oblationes debitas reddituri nisi forte impedimento, etc. ut supra in charta n° CCCLXXXI, usque ad percipere solebant. Nos autem compositionem suprascriptam ratam habemus, volumus et approbamus, et in hujus rei fidem robur et testimonium, presentem paginam litteris annotatam sigilli nostri munimine roboramus. Actum anno Domini 1221, mense maio.